'Ukuphuma kweZanu PF kuJomic Yibuwula'
Uzulu uthi iJomic ibisebenza njengepholisa ekwenqabeleni udlakela njalo ukuphuma kweZanu PF kulolugatsha kulakho ukwenza luqalise loludlakela
WASHINGTON DC — Ukuphuma kwebandla leZanu PF kugatsha olubona ngokwenqabela udlakela olweJomic sokubangele ukwesaba kuzulu yena othi njengoba lolugatsha lungaseko, kulakho ukuqhamuka udlakela. IZanu PF yazise kuliviki ukuthi isiphumile kugatsha lolu ngoba isithi aluncedi ngalutho. Ibandla leli lithi njalo okwenze laphuma kuJomic yikuthi amacele womabili eMDC asebenzisa izimota zalolugatsha kumikhankaso yawo yokudinga usekelo kukhetho oluzayo. Sixhume isikhulumeli weZanu PF uMnu Rugare Gumbo loMnu Siyabonga Malandu Ncube obengumeli weInsiza South edale lephalamende oncintisa edinga ukuqhubeka emela lesisigaba. "Thina siphume kuJomic ngoba uncedo lwayo asiluboni," kutsho uGumbo. " Ikakhulu okwenze saphuma yikuthi amacele womabili eMDC asebenzisa izimota zalolugatsha butshapha. Bakhankasa behamba ngazo." Kodwa abeMDC bathi layo iZanu PF iyakwenza lokhu. "Ogumbo bakubona sokulicala ukusebenzisa izimota zeJomic nxa sokusenziwa ngamanye amabandla. Iqiniso elikhona yikuthi labo bayakwenza, siyakubona nsuku zonke eMatabeleland South ngapha," kutsho uNcube, yena olilunga leMDC ekhokhelwa nguMnu Welshman Ncube.